Nr.377/2017 din 03.10.2017

**Dnei Stela GRIGORAȘ,**

**ministra sănătății, muncii și protecției sociale**

**Stimată doamnă ministră,**

Prin prezenta Centrul pentru Politici și Analize în Sănătate (Centrul PAS) propune Ministerului Sănătății, Muncii și Protecției Sociale să examineze posibilitatea includerii în structura și regulamentul de activitate a Agenției Naționale pentru Sănătate Publică (ANSP) a funcțiilor de asigurare a calității serviciilor de sănătate. Recent, Guvernul a aprobat hotărârea ”Cu privire la crearea ANSP și reorganizarea unor personae juridice”, ce oferă posibilitatea instituționalizării în Republica Moldova a unui sistem de asigurare a calității serviciilor de sănătate.

Menționăm că în sistemul sănătății nu există o structură în subordinea ministerului care să fie responsabilă de asigurarea calității serviciilor de sănătate. Un Inspectorat al Serviciilor de Sănătate a existat în cadrul Ministerului Sănătății în perioada sovietică și după obținerea independenței atribuțiile acestuia au fost asimilate parțial de aparatul central ministerial. Cu toate acestea, funcționarii din aparatul central al Ministerului Sănătății nu au reușit să realizeze funcțiile de monitorizare și control a calității serviciilor de sănătate datorită volumului foarte mare de lucru, precum și din cauza conflictului de interese între funcțiile de elaborare de politici și cele de control.

Actualmente funcțiile de asigurare a calității serviciilor de sănătate sunt foarte fragmentate, deoarece competenţele pentru monitorizare sunt atribuite unui şir de instituţii din sistem, fără o argumentare clară, iar funțcia de control, chipurile, este exercitată de către minister și de Consiliul Naţional pentru Evaluare şi Acreditare în Sănătate (CNEAS). De exemplu, din 2010, controlul calităţii în instituţiile medicale, indiferent de tipul lor de proprietate şi forma organizaţională, a fost delegate CNEAS printr-un ordin ministerial. În procesul de evaluare şi acreditare, CNEAS verifică implementarea prevederilor stipulate în regulamentul-cadru al Consiliului Calităţii al instituţiei medico-sanitare, în regulamentul pentru auditul medical intern şi alte acte reglementatoare ce ţin de calitatea actului medical, aprobate de Ministerul Sănătăţii. Cu toate acestea, nu se verifică standardele minime de calitate pentru prestarea serviciilor. Compania Națională de Asigurări în Medicină este responsabilă de verificarea faptului ca asistenţa medicală acordată persoanelor asigurate să fie de o calitate adecvată, conform prevederilor contractului de prestare a serviciilor medicale care, la rândul său, nu conține reglementări clare pentru calitatea serviciilor prestate. Centrului Național de Management în Sănătate i s-a atribuit funcția de coordonare a elaborării ghidurilor și protocialelor clinice în sănătate. La nivel local nu sunt autorităţi responsabile de monitorizarea calităţii serviciilor de sănătate prestate, responsabilitatea pentru managementul calităţii fiind atribuită managerilor instituţiilor printr-un ordin ministerial. Urmează de menţionat că supravegherea prestării de servicii de către însăşi prestatori de servicii reprezintă un conflict clar de interese, care trebuie evitat. Prin consecinţă, monitorizarea calităţii nu este standardizată şi nu există un sistem de asigurare a calității serviciilor de sănătate, bine organizat.

De asemenea, în sistemul sănătății există doar cîteva standarde minime de calitate pentru prestarea servicilor de sănătate (sănătate mintală, intervenție timpurie, servicii de sănătate prietenoase tinerilor) care după structură și conținut, mai mult sau mai puțin, sunt similare standardelor minime de calitate pentru prestarea anumitor servicii sociale. La rândul său, CNEAS utilizează în procesul de evaluare și acreditate standarde focusate mai mult pe instituție și mai puțin pe asigurarea calității serviciilor prestate. Lipsa unei abordări clare referitor la standardele minime de calitate pentru prestarea serviciilor de sănătate se demonstrează și prin Dispozitia MS nr.50d din 31.01.2017 ”Cu privire la elaborarea standardelor de organizare si functionare a serviciilor pe profiluri” - structura-tip a cărora nu cuprinde, în întregime, prevederi ale unor standarde minime de calitate pentru prestarea serviciilor. Totodată, la nivel central nu există o unitate responsabilă de elaborarea politicilor de asigurare a calității serviciilor de sănătate la nivel de sistem de sănătate. Astfel, nici în structura nouă a aparatului central a MSMPS nu se regăsește o subdiviziune responsabilă de elaborarea politicilor de asigurare a calității serviciilor de sănătate. Organizația Mondială a Sănătății, de asemenea, a constatat lipsa unui centru care ar coordona problemele practice sau a oferi consultanță în ceea ce privește evaluarea tehnologiilor medicale, ghidurilor, protocioalelor, auditului clinic și indicatorilor la nivel national.[[1]](#footnote-1)

În concluzie, din cele relatate mai sus se atestă o lipsă de abordare sistemică în elaborarea, implementarea, monitorizarea și controlul călității serviciilor de sănătate. Menționăm că și analizele funcționale realizate în sectorul sănătății, cu suportul partenerilor de dezvoltare, au identificat necesitatea evitării dublărilor, fragmentării politicilor, separării funcțiilor de control de cele de elaborare și implementare de politici, precum și necesitatea instituirii Inspectoratului Serviciilor de Sănătate. La această etapă devine important de instituționalizat un sistem de asigurare a calității serviciilor de sănătate și nu doar a sistemului de evaluare și acreditare în sănătate în cadrul ANSP. În același timp, controlul calității serviciilor de sănătate trebuie să se regăsească în funcțiile ANSP legate de control și nu în cele de evaluare și acreditare în sănătate.

În toate sistemele de sănătate moderne asigurarea calității prestării serviciilor de sănătate este una din prioritățile guvernării. Astfel se acordă o atenţie deosebită şi guvernarea tinde să întreprindă eforturi şi acţiuni necesare asigurării serviciilor de sănătate la nivelul calitativ avansat pentru toţi, în conformitate cu necesităţile acestora. Pacienţii au necesitate de acces la servicii calitative, precum şi asigurarea că furnizorii de servicii se bazează pe cele mai moderne şi sigure dovezi ale ştiinţei medicale, asigurînd efecienţa îmbunătăţită şi securitatea pacientului prin utilizarea tehnologiilor avansate. Toate acestea depind nu numai de furnizorii de servicii de sănătate, dar și de performanța realizată de unitatea, din subordinea administației publice centrale de specialitate, responsabilă de asigurarea calității serviciilor de sănătate. Astfel, abordarea principiului de asigurare a calității servicilor de sănătate în carul ANSP, cu atribuții și funcții concrete de asigurare a calității serviciilor de sănătate, poate îmbunătăți situația și poate preveni multiplele probleme cu care se confruntă ministerul în domeniul asigurăii calității serviciilor de sănătate.

Centrul PAS este disponibil pentru participare la dezbateri, grupuri de lucru etc. în cazul când MSMPS va da curs poropunerii noastre.

**Cu respect,**

**Stela Bivol**

**Director**

1. Calitatea și siguranța serviciilor medicale în RM, Charles D. Shaw, Organizația Mondială a Sănătății, 2015 [↑](#footnote-ref-1)